
	[bookmark: nev]SZILÁGYI ENIKŐ
Katonai gazdálkodási
BSc, 7. félév
Nemzeti Közszolgálati Egyetem
Hadtudományi és Honvédtisztképző Kar
	






Témavezető:
	Finda Anna alez.
osztályvezető,  Honvédelmi Minisztérium




Az afrikai szerepvállalás jelentősége napjainkban - fókuszban a mali misszió

A legszegényebb államok egyikeként Mali gazdasága a fejlődő országokra jellemző jegyeket mutat; földrajzi adottságain kívül hátrányos helyzetet generál a fejletlen infrastruktúra, valamint a korrupció elhatalmasodása is. Mindez, a társadalmi és politikai megosztottsággal párosulva az ország stabilitásának megingásához vezetett, amelyet az állam vezetése képtelen volt kezelni. Emellett a térségben megerősödő radikális iszlamista törekvések és a mali haderő képességbeli hiányosságai is hozzájárultak a tuareg felkelésből kibontakozó válsághoz.
Az alapszituáció felvázolása után, a második fejezetben megjelenítem két vezető hatalom, Franciaország – a régi afrikai gyarmattartó állam – és az Amerikai Egyesült Államok – a globális nagyhatalom – mali missziós szerepvállalását is befolyásoló Afrika-politikáját, valamint a missziók országonkénti hátterét is ismertetem. Kiemelem Franciaországnak – mint a mali válság kezelésében vezető szerepet vállaló államnak – a beavatkozáshoz fűződő kül- és belpolitikai érdekeit is. Mindez hozzájárul annak megértéséhez is, hogy az egyes országok, illetve a hozzájuk erősen kötődő nemzetközi szervezetek miért az adott módon jártak el a Mali válság kapcsán. A fejezet célja egyúttal az is, hogy a figyelmet Afrika jelentőségére, az izgalmas változásokra és az eltérő stratégiák alkalmazására vonja.
Ezt követően bemutatom a Maliban történt nemzetközi beavatkozást és a létesített missziókat, műveleteket. Az ECOWAS, az ENSZ, az Európai Unió és a Franciaország által tett vállalások esetében is főként a pénzügyi-gazdasági aspektusokat emelem ki.
A nemzetközi környezetben való elhelyezés után, pályamunkám végén térek rá Magyarország Maliban történő szerepvállalására, amelynél a hangsúlyt a költségvetési területre és a pénzügyi feladatok gyakorlati megvalósítására helyezem.
A dolgozat utolsó szakaszában a Magyar Honvédség Maliban végzett feladatainak globális térbe történő illesztésével a jövőbe kívánok tekinteni. Megvizsgálásra kerül az is, hogy a jelenleg érvényben lévő tervek alapján milyen további lehetőségekkel számolhat a Honvédség Afrikában, illetve ezen keresztül – a katonai szempontokon túl – milyen előnyökhöz juthat a magyar állami és versenyszféra.



